Ma en seun by graf beroof | Maroela Media
Die Forest Hill-begraafplaas in Port Elizabeth. (Foto: Carol Beneke/eGGSA Library)
Die polisie het mense gewaarsku wat hul afgestorwe geliefdes by begraafplase besoek om op hul hoede te wees nadat 'n ma en seun verlede week by 'n begraafplaas in Gqeberha (Port Elizabeth) beroof is.
Volgens kol. Priscilla Naidu, polisiewoordvoerder, het 'n vrou en haar seun om 16:45 haar ma se graf by die Forest Hill-begraafplaas besoek toe vier onbekende mans hul omring het.
Die mans het glo die 58-jarige vrou en haar seun se selfone gebuit, asook die seun se broek, tekkies en baadjie. Hulle het items uit die slagoffers se motor gevat, maar te voet gevlug.
Die verdagtes het na bewering gedreig om die vrou en seun te skiet, hoewel hulle nooit 'n vuurwapen uitgehaal het nie.
"In vorige gevalle het rowers egter slagoffers met messe gedreig en met hul motors op die vlug geslaan," het Naidu gesê.
Die polisie het gewaarsku dat die spesifieke begraafplaas 'n brandpunt is vir rowers.
"Die gebied om die begraafplaas is redelik stil, hoewel daar 'n deurpad is wat gereeld deur voetgangers en drawwers gebruik word. Besoekers word aangeraai om nie enige kosbare juwele of waardevolle items by hul te dra tydens besoeke aan die begraafplaas nie."
begraafplaas Port Elizabeth rooftog
Ai wee jy……
Moet 'n mens nou ook sonder jou broek, tekkies en baadjie gaan? Die berig sê nie hulle is van juwele en kosbaarhede beroof nie, maar van selfone, en die klere wat hulle aangehad het. Die waarskuwing is dus belaglik. Die polisie moet liewer hulle vinger trek en die plek patrolleer en beveilig.
Brandpunt vir rowers? Kan die Polisie nie n paar van die vet polisiemanne die plek help oppas nie? Daar is nie tekort aan polisie nie, net tekort aan mense wat nie wil werk nie.
Dalk verbeel ek my, maar dit voel of daar baie meer misdaad in Gqeberha is as wat daar in Port Elizabeth was.